В началото на Съветско-финландската война (1939 – 1940) Пургин е изпратен на фронта със звание младши командир. През януари 1940 г. изпраща в редакцията съобщение, че е изпратен по секретно задание в Ленинград, поради което няма да може да кореспондира. Пургин се готви в действителност за бягство на Запад, а междувременно пилее командировъчните стредства в гуляи. Войната с Финландия обаче приключва с порой от държавни награди за победителите-червеноармейци. Пургин фалшифицира официална бланка на 39-а дивизия, с която предлага себе си за такава награда. Отчитайки позитивите на чистото му минало и предишните му награди на 21 април 1940 г. с указ му е присвоено най-висшето държавно звание „Герой на Съветския съюз“. Указът е публикуван във в. „Комсомольская правда“ заедно с очерк за военните му подвизи, докато самият Пургин отдъхва в Сочи със съпругата си Лидия Бокашова.